《青门引 碧香图题词为叶仲鸾赋即用元韵》
清代·梁鼎芬

霞脸红微，春衫白浅，相逢正是，浴兰天气。碧玉年芳，香囊情好，浴泊天涯有几。

且尽清尊宴，断肠词、知君能记。素绫装卷，紫璚削管，明珠穿字。

直是金荃才子。柰剪叶嵌花，输他风致。名士秋心，佳人春影，乍可描摹三四。

感怅银镫下，算浮生、一般无谓。待侬狂啸，芝焚蕙叹，由来如此。

作者简介：（?—1918）清广东番禺人，字星海。光绪六年进士，授编修。为张之洞倚重，聘主广雅书院、钟山书院讲席。之洞推行新政，言学事惟鼎芬是任。累官署布政使。以劾袁世凯去官。卒后，清室谥文忠。